20-12-2022

**Vores reference:**

Sag: 2022157874

Maritim regulering og jura

/ Julie Gjedsig Grauslund

SØFARTSSTYRELSEN

Caspar Brands Plads 9

4220 Korsør

Tlf. 72 19 60 00

CVR-nr. 29 83 16 10

EAN-nr. 5798000023000

sfs@dma.dk

[www.soefartsstyrelsen.dk](http://www.soefartsstyrelsen.dk)

ERHVERVSMINISTERIET

**Høringssvar vedr. forslag til minelov samt ændring til råstofloven**

Søfartsstyrelsen takker for høringen vedr. forslag til minelov samt ændring til råstofloven fra Departementet for Råstoffer og Justitsområdet, Grønlands selvstyre af 23. november 2022.

Søfartsstyrelsen har følgende bemærkninger til § 114:

§ 114 i loven om Mineralaktiviteter anfører ” § 114. Naalakkersuisut kan fastsætte bestemmelser og vilkår om sikkerhed og sundhed i forbindelse med offshoreanlæg, der anvendes ved udførelse af aktiviteter omfattet af en tilladelse efter Inatsisartutloven, i overensstemmelse med Inatsisartutlovens formål efter § 1 og andre bestemmelser”

Henset til at Offshoreanlæg i § 18 defineres som indbefattende ”skibe, pramme og andre fartøjer” synes § 114 at være for vidtgående ved at indføre hjemmel for Naalakkersuisut til at regulere sikkerheds- og sundhedsmæssige forhold på skibe. Et anliggende som er rigsanliggende, og som varetages af Søfartsstyrelsen.

Bemærkningerne til § 114 synes i ordlyden primært at omhandle regulering af rettighedshaveren og selve offshore anlæg men ikke skibe m.v. Det bør tydeliggøres, at § 114 alene kan rette sig mod selve offshoreanlæg og ikke skibe, pramme m.v.

Søfartsstyrelsen har følgende bemærkninger til lovforslagets §§ 115 og 116:

Jf. lovens § 115, stk. 2, skal et offshoreanlæg, såfremt det er omgivet af en sikkerhedszone, som ikke umiddelbart er synlig på havoverfladen, afmærkes med bøje eller anden let synlig afmærkning. En sådan anmærkning skal jf. bestemmelsen godkendes af Naalakkersuisut.

Det følger af afmærkningsbekendtgørelsens § 4 (vedhæftet), at Søfartsstyrelsen fører kontrol med den i § 3 nævnte farvandsafmærkning og sikrer, at den er rimelig og nødvendig henset til skibstrafikkens omfang og risikoens størrelse.

Jf. afmærkningsbekendtgørelsens § 3, nr. 1, omfatter farvandsafmærkning hjælp til sejlads ved etablering af bl.a. flydende afmærkning.

Således må det jf. ovennævnte regler i afmærkningsbekendtgørelsen være Søfartsstyrelsen, der skal godkende afmærkning af et offshoreanlæg, der er omgivet af en sikkerhedszone, som ikke umiddelbart er synlig på havoverfladen.

Jf. lovens § 115, stk. 4, skal offentliggørelsen af positionen for et offshoreanlæg, der er omgivet af en sikkerhedszone i Efterretninger for Søfarende eller på anden måde bestemt af Naalakkersuisut, foretages af rettighedshaveren, medmindre andet bestemmes af Naalakkersuisut.

Det følger af Anordning om ikrafttræden for Grønland af lov om sikkerhed til søs, § 6, nr. 6 (vedhæftet), at erhvervsministeren kan fastsætte regler om oprettelse af zoner til overholdelse af orden og forebyggelse af fare omkring havanlæg […].

Således bør offentliggørelsen af en position for et offshoreanlæg, der er omgivet af en sikkerhedszone, altid offentliggøres i Efterretninger for Søfarende af Søfartsstyrelsen. Det bør ikke være muligt at foretage en offentliggørelse på anden måde af anden aktør.

Tilsvarende må gælde for lovens § 116, stk. 2, 2. og 3. pkt.

Endelig bemærker Søfartsstyrelsen:

Flere steder i lovforslaget anvendes udtrykket ”medmindre andet bestemmes af Naalakkersuisut”. Udtrykket efterlader en vis uigennemsigtighed i forhold til, hvordan retsstillingen og reguleringen er på de givne områder.

Med venlig hilsen

Malene Loftager Mundt

Kontorchef